DA Den Europæiske Unions Tidende C 198/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 198/11)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»GENTSE AZALEA«

EF-Nr.: BE-PGI-005-0536-24.03.2006

BOB ( ) BGB ( X )

Denne sammenfatning indeholder de vigtigste oplysninger fra varespecifikationen og tjener til information.

1. Medlemsstatens ansvarlige myndighed:

Navn: Vlaamse Overheid, Departement Landbouw en Visserij, Afdeling Duurzame Landbouwontwikkeling Adresse: Ellipsgebouw Koning Albert II-laan 35 Bus 40 B-1030 Brussel Tlf. (32-2) 552 78 84 Fax (32-2) 552 78 71 E-mail: lieve.desmit@lv.vlaanderen.be

2. Sammenslutning:

Navn: Vereniging van Vlaamse Azaleatelers Adresse: P/a Axelsvaardeken 29a B-9185 Wachtebeke Tlf. (32-9) 342 91 26 Fax (32-9) 342 92 14 E-mail: info@vaneetvelde.com Sammenslutning: Producent/forarbejdningsvirksomhed ( X ) Andet ( X )

3. Produktkategori:

Kategori 3,5: Blomster og prydplanter

4. Varespecifikation:

(Sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn: »Gentse azalea«

4.2. Beskrivelse: »Gentse azalea« er den salgsklare azalea (Azalea indica eller Rhododendron simsii) fra det stadium, hvor farven kan ses, eller det såkaldte »kaarsstadium«. Den fås i forskellige former (kugleformet busk, opstammet, pyramideformet og forskellige særlige former) og farver (bl.a. hvid, laksefarvet, rød, karminrød, pink, violet og lilla), og den kan være enten ensfarvet eller blandet med en anden farve (i striber eller langs randen). Gentse azalea karakteriseres ved, at den er resultatet af en kvalitetsbevidst produktionsproces, der hviler på tradition og mangfoldighed.

Kvaliteten garanteres med efterlevelsen af forudfastsatte kvalitetskriterier, der bygger på produktets ydelse (bl.a. fordelingen af blomsterknopper), brugervenlighed (bl.a. med en fri rand, der letter vandingen), pålidelighed (bl.a. garanti for farve) og æstetisk fremtoning (bl.a. et sundt og grønt udseende). Dette produkt er kendt for sin kvalitet takket være den mangeårige tradition, knowhow, den omfattende forskning og den professionelle rådgivning.

4.3. Geografisk område: Produktionsområdet omfatter hele provinsen Oost-Vlaanderen (med Gent som hovedstad).

4.4. Bevis for oprindelse: »Gentse azalea« skal dyrkes i virksomheder, der er registreret i et register, som ansøgersammenslutningen fører. Registeret forelægges det kompetente kontrolorgan. De registrerede virksomheder er enten azaleaproducenter (der dyrker dem fra stikling til den fuldt udvoksede »grønne« azalea eller som minimum til det stadium, hvor farven kan ses) eller opkøber-gartnerier (der opkøber udvoksede »grønne« azaleaer og forcerer deres vækst i væksthuse som minimum til det stadium, hvor farven kan ses).

Producenter, der producerer »Gentse azalea«, er forpligtet til at opfylde de normer, som er fastlagt i Project Azalea Kwaliteit (PAK). PAK tilstræber at fastholde den værdifulde »Gentse azalea« og er et middel til at garantere dennes kvalitet. Alle registrerede virksomheder forpligter sig med underskrivelsen af et kvalitetscharter til at efterleve kvalitetsnormerne i PAK, og de får udleveret et deltagernummer og et PAK-nummer. De registrerede azaleaproducenter opbevarer en dyrkningsjournal for hvert parti, indtil planterne er salgsklare. Dyrkningsjournalen er garanti for, at dyrkningsmetoder og kvalitetsnormer er anvendt. Grønne azaleaer ledsages under transporten til væksthusvirksomheden af den pågældende producents dyrkningsjournal og af en selvklæbende PAK-mærkat med angivelse af PAK-nummeret. De salgsklare planter mærkes af producenten eller opkøber-vækstfremmere, før de forlader virksomheden, med en selvklæbende mærkat som beskrevet i punkt 4.8.

4.5. Fremstillingsmetode: Gentse azaleaers samlede dyrkningsproces (fra produktion af stiklinger til og med en plante, der kan få blomster) sker i det i punkt 4.3. afgrænsede geografiske område.

»Gentse azalea« formeres ved at tage stiklinger eller ved at pode den på en grundstamme. Stiklingerne dækkes omgående med plastfolie, hvorefter jordbundens temperatur i stiklingssubstratet opvarmes til 23 °C til 25 °C.

Produktionen kræver, at planterne afnippes jævnligt. Den øverste del af grenene fjernes, så de kan forgrene sig. Dette gøres et forskelligt antal gange afhængig af, hvor stort det færdige produkt skal være. Den første produktionsfase (til og med anden gang, toppen afnippes) foregår under afdækning, men den videre avl til det færdige produkt kan foregå såvel under afdækning som i fri luft. Når den grønne azalea har nået den ønskede diameter, vil den danne knopper. For at dette sker, må planten først udsættes for kulde i et vist tidsrum. Afhængig af, hvor længe planten har behov for kulde, inddeles Gentse azalea i meget tidligt blomstrende (fra den 15. august), tidligt blomstrende (fra den 1. december), halvtidligt blomstrende (fra den 15. januar) og sent blomstrende (fra den 15. februar). Salget af grønne azalea finder sted, når knopperne er modnet tilstrækkeligt. Grønne og blomstrende azaleaer skal opfylde normer, som er fastlagt inden for rammerne af Project Azalea Kwaliteit (PAK). De blomstrende azaleaer opnås ved at forcere deres vækst i væksthuse. De tilstrækkeligt modne planter anbringes i mindst 20 °C varme, vandes jævnligt og udsættes ofte for kunstig belysning. De sælges, når de har nået det stadium, hvor farven kan ses, eller det såkaldte »kaarsstadium«.

4.6. Tilknytning: Ansøgningen om anerkendelse af Gentse azalea bygger på dette produkts anseelse. En kombination af historiske, naturlige og menneskelige faktorer har bidraget til den typiske produktionsmetode, som benyttes til Gentse azalea.

I de seneste to århundreder er Gent-regionen vokset til et centrum for azaleaproduktion og -handel i Vesteuropa. Forskning og rådgivning på området samt underleverandører er også koncentreret i denne region.

Foruden de historiske omstændigheder har naturforholdene også spillet en rolle i forbindelse med udviklingen af azaleaproduktionen i det afgrænsede geografiske område. Gent-regionens tempererede kystklima egner sig til azaleaproduktion, og derudover har azaleaer behov for en permeabel jord. Azaleaer dyrkes hovedsagelig i et substrat af nåletræs- og skovjordbund, som findes i regionen.

Judocus Huytens, en gartner fra Gent, medbragte i 1774 for første gang azaleaer fra England til Gent-regionen. Kaptajn Welbanck fra England stod for en egentlig import af Azalea indica i 1808. Af stor betydning for azaleaernes udbredelse var oprettelsen i 1808 af Maatschappij voor Landbouwkunde en Kruidkunde te Gent (landbrugs- og botanikselskabet i Gent).

Gentse azaleaers berømmelse fremgår af det følgende:

De første azaleaer blev udstillet af Baron Du Bois de Vroeylande på en udstilling den 6. februar 1819. Fra 1839 blev der afholdt store udstillinger hvert femte år med en international jury. Blomsterudstillingerne afholdes stadig den dag i dag, og de er verdenskendte under navnet Gentse Floraliën.

Louis Van Houtte var en foregangsmand for Gentse azalea med sin udvikling af dyrkningsteknikken og forædlingsarbejdet, der førte til udviklingen af forskellige nye former og farver. I 1839 udgav Louis Van Houtte sit første katalog, og allerede på dette tidspunkt var 97 sorter opført heri.

Den 17. maj 1869 blev Gentse azalea udstillet på den russiske blomsterudstilling i Sankt Petersborg.

Azaleaproduktionen blev så vigtig for Gent-regionen, at et azaleatidsskrift med titlen »Iconographie des azalées de l'Inde« er udgivet i 1881.

I 1893 skrev Georges Truffaut i sin »Étude sur la culture et la végétation de l'Azalea Indica«: »C'est en Belgique, et plus particulièrement dans les environs de la ville de Gand, que l'on trouve les plus importantes cultures d'azalea« (i Belgien, og nærmere bestemt omkring byen Gent, findes den betydeligste azaleaproduktion).

I 1938 blev der udgivet et belgisk frimærke med azalea og Gent som tema i anledning af en tredagesudstilling af azaleaer fra den 17. til den 19. december.

Af forskellige publikationer fremgår det, at producenterne tilstræbte størst mulig forskelligartethed med hensyn til farve og form. I Landbouwtijdschrift af oktober 1954 skrev F. Peeters: »Mange gartnerier beskæftiger sig med azaleaproduktion, som Gent er berømt for. De avler et stort antal sorter, der adskiller sig fra hinanden i blomsternes farve og form …«.

4.7. Kontrolinstans:

Navn: Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening Adresse: WTC III Simon Bolivarlaan 30 B-1000 Brussel Tlf. (32-2) 208 40 40 Fax (32-2) 208 39 75 E-mail: Dirk.Demaeseneer@economie.fgov.be

4.8. Mærkning: Planterne mærkes med en etiket med betegnelsen »Gentse azalea« samt det europæiske BGB-symbol og PAK-nummeret.

(1) EUT L 93 af 31.3.2006, s. 12.